CELEX: 62017TN0281
Language: et
Date: 2017-05-10 00:00:00
Title: Kohtuasi T-281/17: 10. mail 2017 esitatud hagi – European Dynamics Luxembourg ja Evropaïki Dynamiki versus komisjon

14.8.2017   
            
            
               ET
            
            
               Euroopa Liidu Teataja
            
            
               C 269/27
            
         10. mail 2017 esitatud hagi – European Dynamics Luxembourg ja Evropaïki Dynamiki versus komisjon
   (Kohtuasi T-281/17)
   (2017/C 269/39)
   Kohtumenetluse keel: inglise
   
      Pooled
   
   
      Hagejad: European Dynamics Luxembourg SA (Luxembourg, Luksemburg), Evropaïki Dynamiki – Proigmena Systimata Tilepikoinonion Pliroforikis kai Tilematikis AE (Ateena, Kreeka) (esindajad: advokaadid M. Sfyri ja C-N. Dede)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tühistada kostja otsus eduka pakkumuse väljaselgitamise kohta piiratud hankemenetluse (viitenumber EuropeAid/138143/DH/SER/AL) teises etapis, mis tehti hagejatele teatavaks 6. märtsi 2017. aasta kirjaga, milles neile teatati, et nende pakkumus ei osutunud edukaks ja leping otsustati sõlmida teise pakkujaga;
            
         
               —
            
            
               kohustada kostjat maksma hagejatele hüvitist lepingu sõlmimise võimalusest ilmajäämise eest 240 000 (kakssada nelikümmend tuhat) eurot;
            
         
               —
            
            
               mõista kostjalt hagejate kasuks välja karistuslik kahjuhüvitis 40 000 (nelikümmend tuhat) eurot, ja
            
         
               —
            
            
               mõista kostjalt välja hagejate õigusabikulud ja muud hagi esitamisega seotud kulud isegi juhul, kui käesolev hagi jäetakse rahuldamata.
            
         
      Väited ja peamised argumendid
   
   Hagi põhjenduseks esitavad hagejad kolm väidet.
   
               1.
            
            
               Esimese väite kohaselt rikkus kostja liidu riigihankeõigust, läbipaistvuse ja võrdse kohtlemise põhimõtteid ning finantsmäärust, kuna ta ei teavitanud hagejaid eduka pakkumuse väljaselgitamise otsusest samal ajal kui teisi pakkujaid ning keeldus järgimast ooteaega. Hagejad väidavad, et kostja tegutses vastuolus hea halduse põhimõttega, kahjustades nende õigust kasutada vaidlustatud otsuse vastu tõhusat õiguskaitsevahendit.
            
         
               2.
            
            
               Teise väite kohaselt muutis kostja mõni päev enne pakkumuste esitamise tähtpäeva tehnilisi kirjeldusi nendesse uusi tingimusi lisades. Sellega rikkus kostja finantsmääruse artiklit 112, kuna hankedokumentide muutmine toimus hankemenetluse käigus suhtlemise teel, täpsemalt pakkujatele antud selgituste kaudu.
            
         
               3.
            
            
               Kolmandaks väidavad hagejad, et kostja tegi mitu ilmset hindamisviga, mis nähtuvad hagejatele edastatud hindamisaruande väljavõtetest ja et kostja võttis pakkumuste hindamise etapis kasutusele mitu uut ja tundmatut kriteeriumi.